རིག་གནས་ཀྱི་བྱ་གཞག་ཀུན་ནས་བསྐྱངས་ཏེ།ཚེ་འཇུག་གི་འཚོ་བའི་དཔལ་ལ་རོལ།དོན་འགྲུབ་ལྷ་མོ་དར་མདོར་འབྱོར་རྗེས་སེམས་སུ་ཕ་ཡུལ་ལ་ཕན་པའི་བྱ་བཞག་ཕྲན་བུ་ཙམ་བསྒྲུབ་རྒྱུར་རེ་བས།ཁོ་མོ་བྱིས་པའི་དུས་ནས་དམངས་ཁྲོད་ཀྱི་སྒྱུ་རྩལ་པས་གེ་སར་གྱི་ལྷ་སྒྲུང་འཆད་པ་ལ་ཉན་ཞིང་།མི་རིགས་ཀྱི་དཔའ་བོ་དེར་མོས་འདུན་གྱི་གུས་པ་རབ་ཏུ་སྐྱེས།ཁོ་མོས་རང་རྒྱལ་དང་རང་ཁུལ་གྱི་གེ་སར་ཞིབ་འཇུག་གི་ལས་རིགས་སུ་ཞུགས་ཏེ།ཞིང་ཆེན་དང་ལྗོངས་ལྔར་བསྐོར་ནས་གེ་སར་ཀྱི་སྙན་སྒྲུང་སྔོག་འདོན་དང་དག་སྦྱོར།ཡིག་བསྒྱུར།བསྡུ་རུབ།ཞིབ་འཇུག་བཅས་ཀྱི་དོན་ལ་གཉེར།དོན་འགྲུབ་ལྷ་མོས་གླིང་སྒྲུངནི་འཛམ་གླིང་ན་ཆེས་རིང་བའི་སྙན་ངག་ཅིག་ཡིན་པ་དང་།དེ་ལས་བརྗོད་དོན་སྣ་མང་འདུས་ཏེ་དེང་རབས་ཀྱི་སྤྱི་ཚོགས་སུ་མི་རྣམས་ཀྱི་བསམ་བློ་དང་འཛུགས་སྐྲུན་བྱ་གཞག་བཅས་ཀྱི་ཐད་ལ་ཕན་ནུས་གལ་ཆེན་ལྡན་ཞེས་སྨྱུག་འཛིན་པར་བཤད་པ་དང་།གླིང་སྒྲུངཡིག་བསྒྱུར་གྱི་ལས་རིམ་ཁྲོད་དུ་ཁོ་མོས་ལ་རོགས་རྣམས་དང་མཉམ་དུ་དེ་ལས་མཐོང་བའི་བོད་ཀྱི་དམངས་ཁྲོད་གཏམ་རྒྱུད་དང་དམངས་གླུ་སོགས་ཕྱོགས་བསྡུས་བྱས་ནས་དེབ་ཏུ་བསྐྲུན།༡༩༨༡ལོ་ནས་ལོ་བཅུའི་རིང་ལ་ཁུལ་སྲིད་གྲོས་སུ་ཁོ་མོ་དང་ལས་རོགས་རྣམས་ཀྱིས་མཚན་མོ་སློབ་གྲྭ་འཛུགས་པ་དང་།དེ་ལས་ལས་ཁུངས་སོ་སོའི་ལས་བྱེད་པ་དག་ལ་བོད་ཡིག་སོགས་ཀྱི་སློབ་ཁྲིད་མཛད་པ་དང་།ཁོ་མོས་བོད་རང་གི་རིག་གནས་འཛིན་སྐྱོང་སྤེལ་གསུམ་བྱ་བར་བློ་སེམས་རབ་ཏུ་དཀར་ཞིང་།རང་ཉིད་ཀྱི་སློབ་མའང་ལས་ཀར་གྲུབ་འབྲས་ཐོན་པ་ལ་ཡིད་སེམས་ཧ་ཅང་སྤྲོ་བཞིན་ཡོད།དགུང་གྲངས༩༩ལ་སོན་པའི་ཨ་མྱེས་སྐལ་བཟང༢༠༠༤ལོར་ཁོ་མོ་དང་ཁ་འབྲལ།དུས་རབས་གསར་པའི་ནང་ཁོ་མོའི་སྙིང་ནས་བརྩེ་བའི་ཚེ་གྲོགས་འཇིག་རྟེན་གཞན་ཞིག་ཏུ་སོང་ན་ཡང་།ཐའེ་ཝན་ན་ཡོད་པའི་བུ་མོ་དང་ཚ་བོ་རྒྱུན་པར་དར་མདོར་ཁོ་མོ་ལ་གཏུག་ཏུ་ཡོང་བ་དང་།དོན་འགྲུབ་ལྷ་མོའི་ཚེ་མཇུག་གི་བློ་སེམས་ལྷོད་ཅིང་།འཚོ་བ་བདེ་ཞིང་སྐྱིད་པར་གནས་སོ།།ང་རང་ཨ་ཡས་དོན་འགྲུབ་ལྷ་མོའི་ས་ནས་བཅར་འདྲི་རྫོགས་ཏེ་ཕྱིར་ལོག་རིང་ཁོ་མོས་ང་ལ་གདམས་པའི་ཁ་ཏ་གང་མང་གནང་ཞོར་བཀྲ་ཤིས་ཀྱི་སྨོན་ལམ་ལྷུག་པོར་བརྗོད་པ་དང་།ངས་ཀྱང་ཨ་ཡས་ལ་སྐུ་ཁམས་བདེ་བའི་སྨོན་འདུན་ཡང་ཡང་ཞུས་ཏེ་ཁ་གྱེས་སོ།།